РЕГЛАМЕНТ (ЕО) № 967/2008 НА СЪВЕТА
от 29 септември 2008 година
за изменение на Регламент (ЕО) № 834/2007 относно биологичното производство и етикетирането на биологични продукти
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37, параграф 2 от него,
като взе предвид предложението на Комисията,
като взе предвид становището на Европейския парламент,
като има предвид, че:
(1)
Регламент (ЕО) № 834/2007 (1) въведе правила за използването на задължителни обозначения при биологични продукти, което от 1 януари 2009 г. включва и използването на знак на Общността за предварително пакетирани храни в съответствие с член 24, параграф 1, буква б) от посочения регламент.
(2)
Оказа се, че съществуващото лого на Общността, въведено в съответствие с приложение V към Регламент (ЕИО) № 2092/91 на Съвета от 24 юни 1991 относно биологичното производство на земеделски продукти и неговото означаване върху земеделските продукти и храни (2) може да бъде объркано с други знаци, въведени за защитени географски указания, защитени наименования за произход в съответствие с Регламент (ЕО) № 1898/2006 на Комисията от 14 декември 2006 г. за определяне на подробни правила за прилагане на Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни (3) и символа за традиционно специфичен характер в съответствие с Регламент (ЕО) № 1216/2007 на Комисията от 18 октомври 2007 г. за приемане на подробни правила за прилагането на Регламент (ЕО) № 509/2006 на Съвета относно селскостопански и хранителни продукти с традиционно специфичен характер (4).
(3)
За разбирането от страна на потребителите е важно да се осигури предоставянето на информация чрез етикетирането с ясно различим и привлекателен знак на Общността, което да символизира биологичното производство и ясно да определя продуктите. Създаването на такъв знак на Общността изисква определен период от време, през който той да се разработи и да стане известен на обществеността.
(4)
С цел да се избегне излишна финансова и организационна тежест за операторите, задължителното използване на знака на Общността следва да бъде отложено за времето, необходимо за създаването на нов знак на Общността. Това решение не възпрепятства операторите да използват на доброволни начала сегашното лого, определено в приложение V към Регламент (ЕИО) № 2092/91.
(5)
Регламент (ЕО) № 834/2007 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
В член 42 от Регламент (ЕО) № 834/2007 се добавя следната алинея:
„Член 24, параграф 1, букви б) и в) обаче се прилагат, считано от 1 юли 2010 г.“.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 септември 2008 година.